Tromøy

**Tromøy** er den største øya på Sørlandet, tidligere selvstendig kommune, og er i dag en del av Arendal kommune. Hove ligger på den sørvestligste delen av Tromøy, og langs kystlinjen mot Skagerrak ligger Raet nasjonalpark. Tromøybrua ga veiforbindelse med fastlandet i 1961. Tidligere gikk det bilferge fra Barbu til Skilsø på Tromøy. Nå går det passasjerferje mellom Arendal sentrum og Skilsø. Øya er i nord adskilt fra fastlandet av Tromøysund som er ca. 12 km langt, og i vest mot Hisøy av Galtesund som er litt over 2 km langt. Tromøy har et areal på .

1. januar 1992 ble Tromøy, Hisøy, Moland og Øyestad kommuner slått sammen med Arendal til den nye Arendal kommune. Tromøy hadde da en befolkning på 4&nbsp;711 og et areal på 30 km.

Kommunesenteret var Færvik.

Berggrunnen består av grunnfjell, og er dekt med kystbarskog som er mye bebygd og oppdyrket. Det store norske raet som strekker seg langs kysten av Skagerrak, er landfast på Jomfruland og Tromøy, og danner her rullesteinsstrender. Landskapet er som ellers langs Agder-kysten kupert med mange bukter og viker, preget av den milliard år gamle skandinaviske fjellfoldingen og skurt av innlandsisen i siste istid. Raet nasjonalpark ble opprettet 16. desember 2016 for å verne et stort naturområde i sjø og på land. Nasjonalparken omfatter kommunene Arendal, Tvedestrand og Grimstad.

## Tromøy kommune
Fra 1837 var Tromøy sammen med Barbu og Stokken en del av Austre Moland formannskapsdistrikt. 1. mai 1878 ble Barbu og Tromøy skilt ut som egne kommuner. Folketallet i Tromøy kommune var da 2&nbsp;320. Fra 1878 til 1992 var Tromøy selvstendig kommune. Kommunen Tromøy omfattet i tillegg til øya med samme navn flere mindre øyer, blant annet Merdø, Skilsø og Tromlingene. 

1. januar 1992 ble Tromøy, Hisøy, Moland og Øyestad kommuner slått sammen med Arendal til den nye Arendal kommune. 

## Eldre historie

Navnet Tromøy kommer fra «Thruma» som betyr tram; en kant som stiger fram av havet.

Hoveodden menes å være et gammelt hov fra oldtiden. Det er funnet i overkant av 60 gravhauger i området, samt boplasser og løsfunn fra 1800 f.kr til 1000 e.kr. Dette tyder på at det har vært bosetting siden steinalderen. De eldste gårdene som er dokumentert, er Gjervold og Sandum  fra 1320, og Hove, Bjelland og Lien fra 1593

Ynglingesagaen forteller at Harald Granraude (konge i Agder på 800-tallet) hadde sitt kongssete på Tromøy og at dronning Åsa Haraldsdatter tok med seg den et år gamle Halvdan Svarte tilbake til Tromøy etter Gudrød Veidekonges død. Det er flere stedsnavn på Tromøy som stammer fra vikingtid; Tettstedet Kongshavn med 772 innbyggere (pr. 1. januar 2006), Alve og Hove.

## Fritidstilbud

Tromøy har fritidstilbud som blant annet inkluderer idrettslag, diskotek, mulighet for paintball-kamper og kor.

Idrettsforeningen Trauma er øyas største idrettsforening. De to største gruppene i Trauma er fotballgruppa og håndballgruppa. Trauma Håndball er den håndballklubben på Sørlandet med flest aldersbestemte lag.

Utenom Trauma er nok Tromøy fritidsklubb den mest populære fritidstilbyderen, som arrangerer alt fra diskotek til regelmessige softgun-kamper. Ellers driver Tromøy menighet flere aktiviteter som Mini-Sing, Ten Sing og Maxi-Sing. 

Tromøy skolemusikkorps er Tromøys musikkorps som ble stiftet i 1936.

Sommeren 2007 ble Hovefestivalen avholdt for første gang. Med 72&nbsp;000 festivaldeltakere ble den Norges største festival. Festivalen ble arrangert hver sommer i årene 2007–2014 og tok sitt navn etter friluftsområdet Hove på Tromøy.  

## Kirker

Tromøy er stadig eget kirkesogn i Arendal prosti, og har 2 kirker, Tromøy kirke, en middelalderkirke i stein fra 1150 ligger øst for Hove, og Færvik kirke fra 1884 som ligger på Færvik. På Kongshavn ligger Kongshavn kapell.

## Skogflåttencefalitt
Tromøy er et av få steder i Norge der det er påvist smitte av TBE-virus via skogflått, som kan forårsake skogflåttencefalitt (en form for hjernebetennelse). Det er bare 0,1–1 % av flåtten i risikoutsatte områder som er infisert.

## Referanser


## Eksterne lenker
* Arendal kommunes hjemmside
* Tromøy - Store norske leksikon 
* Tromøy (tidligere kommune) - Stor norske leksikon
* Raet nasjonapark
* 
 Historiske arkiver etter Tromøy kommune oppbevart på Aust-Agder museum og arkiv